แบงก์กรุงเทพมั่นใจภาครัฐดันสินเชื่อโต
ธนาคารกรุงเทพ เชื่อมาตรการรัฐพยุงสินเชื่อแบงก์โตได้ 3-4% ชี้ธุรกิจอาหารไปได้สวย
15 ต.ค. 2558

ธนาคารกรุงเทพ เชื่อมาตรการรัฐพยุงสินเชื่อแบงก์โตได้ 3-4% ชี้ธุรกิจอาหารไปได้สวย
นายเดชา ตุลานันท์ รองประธานคณะกรรมการบริหาร ธนาคารกรุงเทพ เปิดเผยว่า สินเชื่อรวมของธนาคารกรุงเทพปีนี้คาดว่าจะเติบโต 3-4% ภายใต้จีดีพีโตไม่เกิน 3% สามารถรักษาระดับการเติบโตได้ดี แม้เศรษฐกิจจะชะลอ โดยมาตรการกระตุ้นเศรษฐกิจที่เน้นปากท้องชาวบ้านถือว่าช่วยตรงจุด
สำหรับสินเชื่อรวมของอุตสาหกรรมธนาคารในปีนี้อยู่ระหว่างการทำแผนธุรกิจ โดยสินเชื่อจะเติบโตจากอานิสงส์ภาวะเศรษฐกิจฟื้นตัว ซึ่งจะเป็นผลดีต่อทุกอุตสาหกรรมที่จะกลับมาโตอีกครั้ง หลังจากที่ซบเซาหลายปี
ทั้งนี้ กลุ่มธุรกิจที่มีแนวโน้มเติบโตโดดเด่น คือ กลุ่มอุตสาหกรรมอาหาร เพราะกฎระเบียบการส่งออกอาหารเริ่มผ่อนคลาย และไทยมีความเชี่ยวชาญในอุตสาหกรรมนี้ ได้รับการยอมรับเป็นอันดับต้นๆ ในเวทีโลก ซึ่งธุรกิจอาหารที่โดดเด่นและมีแนวโน้มโตต่อเนื่อง คือ อาหารฮาลาล ที่มีความต้องการมากขึ้น